አራዳ ፋውንዴሽን በኦንላይን ቢዝነስ ዘርፍ የተሰማራው የአዳራ ፋሽን አካል ነው፡፡ አራዳ ፋሽን በአሜሪካና በሌሎች በተለያዩ አገሮች በፋሽን መስክ ተሰማርቶ ሲሠራ 15 ዓመታትን አስቆጥሯል፡፡ በተለያዩ አገሮች በመዘዋወርም የፋሽን ሥራዎቹን ያቀርባል፡፡ መሥራቹ ሔኖክ ዓብይ ለዚሁ ሥራ ወደ ኢትዮጵያ በሚመላለስበት ጊዜ ነበር በጎዳና ልጆች ላይ የሚሠራውን አራዳ ፋውንዴሽን የመመሥረት ሐሳቡ የመጣለት፡፡ ፋውንዴሽኑ ሥራ ከጀመረ አራት ዓመታት የተቆጠሩ ሲሆን፣ ለጎዳና ተዳዳሪዎች አልባሳት፣ ምግብ፣ ጤናና ሌሎች መሠረታዊ ፍላጎቶችን የማሟላት ሥራ ይሠራል፡፡ የጎዳና ልጆች የሚረዱባቸውን ሌሎች ፕሮግራሞች ቀርፆ ወደ ሥራ ለመግባትም በእንቅስቃሴ ላይ ይገኛል፡፡ ከቅዱስ ጳውሎስ ሆስፒታል ጋር በመተባበር ከቀናት በፊት ለጎዳና ተዳዳሪዎች ነፃ የሕክምና አገልግሎት የሚያገኙበትን ፕሮግራምም አዘጋጅቶ ነበር፡፡ የፋውንዴሽኑን አጠቃላይ እንቅስቃሴ በተመለከተ ሻሂዳ ሁሴን መሥራቹን ወጣት ሔኖክ ዓብይን አነጋግራቸዋለች፡፡
